પિતા અત્યંત સીધાસાદા અને વધુ પડતા સરળ હતા. ક્રોધી ખરા પણ દિલમાં કોઈ ડંખ નહીં. ન્યાતમાં એમનું સ્થાન એવું હતું કે બધા એમ જ માને કે એ કોઈના પણ પડખે કાળી રાતે ઊભા રહી શકે. વીમા કંપનીમાં ફાયર ડિપાર્ટમેન્ટમાં હેડ હતા અને એમની પ્રમાણિકતા માટે એટલી હદે જાણીતા હતા કે એક સર્વેયરે એમને પાર્ટનરશીપ ઑફર કરી હતી એ પણ એમણે જતી કરી. માતા પાસે ભાષાનું અદ્દભુત પ્રભુત્વ. મોઢામાંથી ધડધડ પાણીની જેમ કહેવતો ફૂટે. મરાઠી ભાષા પર એમનું અદ્દભુત પ્રભુત્વ હતું. ભાષા પ્રત્યેનો પ્રેમ મને કદાચ એમની પાસેથી મળ્યો હોય અને પિતાની સરળતા પિતા પાસેથી. આમ જન્મથી જ હું સંપાદન કરતો આવ્યો છું.